Petrovac na Mlavi

**Petrovac na Mlavi** je gradsko naselje u Srbiji u opštini Petrovac na Mlavi u Braničevskom okrugu. Prema popisu iz 2002. bilo je 7851 stanovnika (prema popisu iz 1991. bilo je 7728 stanovnika). Do 2007. godine zvaničan naziv naselja je bio *Petrovac* (Sl. glasnik Republike Srbije 129/07).

Petrovac je udaljen 116&nbsp;km od Beograda, a sagrađen 1859. godine, po naređenju kneza Miloša Obrenovića, i koju mu nadene naziv po njegovom prijatelju, a na zahtev meštana sela Svine, krajinskom vojvodi i kasnije državnom savetniku Milutinu Petroviću Eri, mlađem bratu Hajduk Veljka Petrovića.

## Stanovništvo
Prema popisu stanovništva iz 2002. godine u gradu živi 7.851 stanovnika.

 

## Geografija

Grad se nalazi u dolini reke Mlave. Na području grada se ukrštaju važni putevi koji su vodili prema moravskoj dolini i dolinom Mlave prema Dunavu. Petrovac se nalazi na jednom od najznačajnijih pravaca u okviru Podunavskog regiona koji povezuje Bor, Žagubicu i Petrovac na Mlavi na jednoj sa Požarevcom i auto-putem Beograd-Niš, na drugoj strani.

Grad Petrovac na Mlavi, najveće i jedino gradsko naselje u okviru opštine, predstavlja industrijski, trgovački, zdrastveni, kulturni, saobraćajni i administrativni centar. Grad se nalazi u središnjem delu teritorije opštine, lociran neposredno na levoj i desnoj obali reke Mlave i na raskrsnici puteva koji povezuju Požarevac sa Žagubicom, a Veliku Planu, Žabare i Svilajnac sa Kučevom.

## Školstvo

U opštini Petrovac na Mlavi mrežu školskih ustanova čini 8 osmogodišnjih matičnih škola koje su locirane u Petrovcu i selima Šetonje, Veliko Laole, Burovac, Melnica, Rašanac, Ranovac i Oreškovica sa 25 područnih odeljenja i Srednja škola Mladost - Gimnazija opšteg smera sa odeljenjima Trgovačke i Ekonomske škole.

U Petrovcu na Mlavi postoji jedna predškoska ustanova-Dečji vrtić „Galeb“ koji sprovodi zaštitu dece od 18 meseci do predškoskog uzrasta.

## Kultura

Nosilac kulturno-umetničkih aktivnosti je Kulturno-prosvetni centar u Petrovcu na Mlavi. Kulturne manifestacije se organizuju u zgradi Gimnazije i Domu kulture. Nekada je u gradu radio i bioskop „Delo“.

Petrovac na Mlavi ima Narodnu biblioteku „Đura Jakšić“ i Zavičajni muzej sa arheološkim odeljenjem, odeljenjem za istoriju umetnosti i odeljenjem za etnologiju.

Postoji i Udruženje likovnih umetnika Petrovac (ULUP) koje likovne stvaraoca sa teritorije opštine, a deluje i Klub književnika „Orfej sa Mlave“, sa sedištem u selu Kamenovu.

U Petrovcu na Mlavi živi veliki broj književnika od kojih su šestorica članovi Udruženja književnika Srbije (UKS). Među njima je najpoznatiji profesor književnosti Miroljub Milanović, autor nekoliko knjiga proze i knjige Pola veka ćutanja za koju je dobio prestižnu književnu nagradu Gospođin vir Centra za kulturu Požarevac.

U okviru Kulturno-prosvetnog centra radi i Pozorište, osnovano 1908. godine, koje od 1950. godine nosi naziv Pozorište Bata Bulić po Dragoljubu Bati Buliću, pravniku i revolucionaru, koji je između dva rata dao veliki doprinos radu pozorišta.

U gradu se nalazi crkva Vaznnesenja Gospodnjeg.

## Privreda

Opština Petrovac na Mlavi je dugi niz godina imala status nedovoljno razvijenih područja. Obeležja nerazvijenosti proističu pravashodno iz nedovoljno razuđene privredne strukture. Visoko učešće u formiranju društvenog proizvoda ima primarni sektor, a znatno manji sekundarni i tercijalni. Industrijalizacija je započeta sa velikim zakašnjenjem i sprovedena je u skromnoj meri pa je izgrađen skroman broj preduzeća.

Svi glavni putni pravci prolaze kroz područje samog grada što ometa saobraćajne tokove i ugrožava vitalne funkcije grada.

U samom gradu vodoprivredna infrastruktura je razvijena. Kroz ceo grad je regulisano korito reke Mlave. Dolinom Mlave od Petrovca na Mlavi do Rašanca urađena je kanalska mreža za odvodnjavanje. Na istoj mreži izgradnjom pumpi i brana moguća je realizacija sistema sa navodnjavanje.

Osnovni problemi iz oblasti komunalne infrastruktrure sa kojima je suočena opština su pitanje vodosnabdevanja i deponovanja otpada. Gradski vodovod izgrađen 1973. godine snabdeva se vodom iz krasnog izvora u selu Šetonje. U vodosnabdevanju su prisutni određeni problemi jer potrebe prevazilaze kapacitet vodovoda, a nije izgrađeno ni postrojenje za preradu vode. Grad Petrovac na Mlavi ima izgrađenu primarnu i sekundarnu kanalizacionu mrežu dužine 15 kilometara kojom je obuhvaćeno oko 80% domaćinstava. Otpadne vode se izlivaju u Mlavu i zagađuju je.

Gradska deponija se nalazi pored puta Petrovac na Mlavi-Dobrnje, van grada na površini od oko 70 ari i namenjena je za odlaganje smeća iz domaćinstva. Na njoj više nema prostora za deponovanje otpada, pa je nužno obezbediti zemljište za proširenje. Za pripremu zemljišta i nove parcele, kao i za saniranje i rekultivacija postojeće potrebna su znatna materijalna sredstva što je ujedno i najveći problem.

U Petrovcu na Mlavi radi toplana kapaciteta 60.000 m² životnih prostora, ali je sada u funkciji 2/3 kapaciteta.

U gradu postoje zelena i stočna pijaca. Na udaljenosti od 2-3 kilometara nalaze se 2 groblja seoskog tipa bez kapele, a urađen je urbanistički projekat za izgradnju novog groblja na novoj lokaciji i započeti su radovi na izgradnji kapele u samom Petrovcu.

U gradu je uređen park na oko 5 hektara i obala Mlave sa uređenim kejom na levoj obali Mlave između 2 velika mosta i šetalištem na desnoj obali od pešačkog do Žabaraskog mosta.

## Informisanje

U opštini radi: Radio-televizija „Mlava-medija“ sa sopstvenim radio i TV programom, Radio-televizija „Ruf“ koja program emituje i preko interneta, Radio Petrovac. Od početka 2013. godine, u Petrovcu se može pratiti i program televizije Laki koja u svim kablovskim sistemima emituje program za područje centralne i istočne Srbije kao i na internetu.

## Zdravstvena i socijalna zaštita

Zdravstvenu zaštitu organizuje i sprovodi Zdravstveni centar Petrovac, u čijem sastavu rade Dom zdravlja i bolnica opšteg tipa.

Socijalnu zaštitu organizuje i sprovodi Centar za socijalni za opštine Petrovac na Mlavi i Žagubica.

## Sport

U opštini Petrovac na Mlavi fizička kultura je izuzetno razvijena. Najzastupljeniji je fudbal. Većina naselja ima fudbalske klubove. FK „Sloga“ iz Petrovca na Mlavi se takmiči u srpskoj ligi. U Petrovcu na Mlavi postoji fudbalski stadion kapciteta 2500 gledalaca, otvoreni stadion malih sportova u okviru Gimnazije i sportska hala kapaciteta 1.500 sedišta koja nosi ime Dragutin Tomašević, po maratoncu i jednom od prvih srpskih olimpijaca. U gradu postoji 3 rukometna kluba i to 1 muški (Sloga) i 2 ženska (ŽRK Sloga i ŽORK), košarkaški klub, šahovski klub, bodi bilding klub i Klub borilačkih veština Petrovac.

## Turizam
Petrovcu na Mlavi svake godine se održavaju "Dani Japana" povodom ambasade Japana.
Spomen soba Dragutin Tomašević u Bistrici
Restoran " Zlatnik" .

## Povezano
* Petrovići iz Negotina

## Reference

## Vanjske veze

* Opština Petrovac na Mlavi 
* Sportski savez Petrovac na Mlavi 
* Ebranicevo.com
* Opština Petrovac na Mlavi - Etno selo